b'\n_START_ARTICLE_\nCarl Wilhelms\n_START_SECTION_\nUra\n_START_PARAGRAPH_\nCarl Wlhelmsin vanhemmat olivat insin\xc3\xb6\xc3\xb6ri Johan Alfred Svensson ja Anna Lovisa Mal\xc3\xa9n. Is\xc3\xa4ns\xc3\xa4 kuoltua h\xc3\xa4n joutui lopettamaan oppikoulun 4. luokalta varojen puutteen takia 1904. Wilhelms ty\xc3\xb6skenteli sitten konttoriharjoittelijana ja opiskeli aluksi iltaisin ja my\xc3\xb6hemmin kokop\xc3\xa4iv\xc3\xa4isesti Taideteollisessa keskuskoulussa 1907\xe2\x80\x931912. Sen j\xc3\xa4lkeen h\xc3\xa4n opiskeli M\xc3\xb6ller-Jensenin koulussa K\xc3\xb6\xc3\xb6penhaminassa 1912\xe2\x80\x931913 ja Antoine Bourdellen johdolla kuvanveistoa Pariisissa 1920\xe2\x80\x931921._NEWLINE_Wilhelms suunnitteli aluksi muun muassa huonekaluja ja ryijyj\xc3\xa4. Kuvanveist\xc3\xa4j\xc3\xa4n uransa h\xc3\xa4n aloitti vasta 31-vuotiaana. Wilhelmsin veistokset olivat tyylilt\xc3\xa4\xc3\xa4n naturalistisia ja klassisia, mutta 1940-luvulta alkaen niihin tuli sulavaa plastillisuutta. Wilhelms tunnetaankin erityisesti h\xc3\xa4nen 1940-luvulla tekemist\xc3\xa4\xc3\xa4n naisaiheisista pienoisveistoksista. Wilhelms alkoi saada mainetta Suomessa vasta, kun h\xc3\xa4nen teoksiaan oli ollut esill\xc3\xa4 Oslossa 1946 pidetyss\xc3\xa4 Pohjoismaisessa n\xc3\xa4yttelyss\xc3\xa4._NEWLINE_Wilhelms opetti Viipurin taiteenyst\xc3\xa4v\xc3\xa4in piirustuskoulussa 1915\xe2\x80\x931917. H\xc3\xa4n toimi Suomen kuvanveist\xc3\xa4j\xc3\xa4liiton sihteerin\xc3\xa4 1923\xe2\x80\x931925 ja oli liiton johtokunnan j\xc3\xa4sen vuodesta 1944._NEWLINE_Carl Wilhelms oli naimisissa n\xc3\xa4yttelij\xc3\xa4 Ella Erosen kanssa 1928\xe2\x80\x931935; heill\xc3\xa4 oli yksi tyt\xc3\xa4r. Liitto p\xc3\xa4\xc3\xa4ttyi avioeroon.'